Marwan Barghouti

Marwan Bin Khatib Barghouti (arabisk: ) (født 6. juni 1959 i Kobar ved Ramallah) er en palestinsk politiker og militær leder. 
Han gjorde seg bemerket under første og andre intifada. Han var tidligere Fatahs generalsekretær for Vestbredden, parlamentsmedlem (PLC), og ble av analytikere regnet som en av bevegelsens «moderate» ledere. I 2002 ble han arrestert av israelske myndigheter som holdt ham ansvarlig for flere selvmordaksjoner mot sivile israelere utført av al-Aqsa-martyrenes brigader. 

Marwan Barghouti ble aktiv i Fatah i 15-årsalderen, og fra 1978 var han fengslet i Israel i fire år. Der lærte han seg hebraisk, og etter frigivelsen i 1983 studerte han ved Universitetet i Birzeit. Samtidig var han en del av den unge garde som gjorde seg bemerket i Fatah mens Arafat og øvrig ledelse var i eksil. Han trådte fram som leder på Vestbredden under første intifada, og ble senere deportert av Israel til Jordan. 

Barghouti returnerte til Vestbredden i 1994 etter Oslo-avtalen, og støttet opp om fredsprosessen, selv om han etter Interimsavtalen var tvilende til om Israel ville følge opp suksessive land for fred-avtaler. I 1996 ble han innvalgt til Palestinas lovgivende forsamling for Fatah i distriktet Ramallah. Populære kampsaker var offentlig korrupsjon og overgrep fra Arafats egne sikkerhetsstyrker. Samtidig knyttet han bånd til israelske politikere og fredsbevegelsen der.

Etter at fredsprosessen kollapset og andre intifada brøt ut i år 2000, ledet Barghouti Fatahs militante fløy, Tanzim. Han ledet oppløp ved israelske kontrollposter og holdt taler med støtte til bruk av makt for å hive Israel ut av Vestbredden og Gaza. Til vestlige medier understreket han sin motstand mot angrep på sivile inne i Israel, «Our future neighbour». Under intifadaen sprang en rekke mindre væpnede grupper fram, assosiert med Fatha og Tanzim. Av Israel ble Barghouti anklaget for å være grunnlegger og leder av al-Aqsa-martyrenes brigader som var knyttet til mange selvmordsangrep under intifadaen. Al-Aqsa-martyrene regnes som terrororganisasjon av USA, Canada og EU. 

4. august 2001 overlevde han et israelsk angrep der missiler traff kortesjen han var del av på vei ut av Fatahs hovedkvarter, og gikk under jorden. Etter en rekke alvorlige selvmordsangrep inntok IDF Ramallah, og 15. april 2002 arresterte de Marwan Barghouti. I rettssaken beskrev Barghouti seg som en «fighter for peace for both peoples». Han holdt fast på sin støtte til motstand mot okkupasjon og for intifadaen, men sa seg imot drap på uskyldige ofre.

En rapport for Den interparlamentariske union har kraftig kritisert rettssaken, arrestasjonen og behandlingen av Barghouti i fengsel.

Marwan Barghouti ble plassert på et høysikringsfengsel i den israelske ørkenbyen Beer Sheva,Dagbladet: Arven etter Arafat Fra fengselscellen har han fortsatt sitt politiske virke. I juni 2003 bidro han til å forhandle fram en ensidig, kortlivet, våpenhvile. Etter Arafats død stilte Barghouti først som uavhengig presidentkandidat for den palestinske selvstyremyndigheten, men trakk seg til fordel for Fatahs kandidat, Mahmoud Abbas. I kjølvannet brøt han og flere av «den unge garde» ut og dannet i 2005 partiet al-Mustaqbal, men var snart tilbake. Han ble i 2006 gjenvalgt til (PLC). Hamas' brakvalg hadde satt PLC i sjakk, og Barghouti og andre fengslede ledere fra Hamas, PFLP, Islamsk Jihad og DFLP satte opp et rammeverk for framtidig koalisjonsstyre. I 2009 ble Barghouti innvalgt til Fatahs sentralkomité.

Marwan Barghouti regnes som Israels mest berømte fange, og står høyt på lista over fanger Hamas ønsker utvekslet. I 2011 var han opprinnelig blant fanger som skulle utveksles mot den fransk-israelske soldaten Gilad Shalit, men Israel avslo løslatelse. I forbindelse med våpenhvilen i oktober 2025 under krigen i Gaza er Barghouti trolig aktuell for utveksling. 

Ifølge familien er soningsforholdene forverret etter 7. oktober 2023 og utbruddet av krigen i Gaza. Barghouti har blitt plassert i isolasjon og utsatt for tortur ifølge familien.

 Referanser 

Kategori:Personer fra guvernementet Ramallah og al-Bireh
Kategori:Palestinske politikere
Kategori:Personer tilknyttet Fatah‎
Kategori:Fødsler i 1959